સોમવારે મધરાતે એ.એસ.પી. પ્રેમસુખ ડેલુએ પોલીસ કર્મચારીઓના કાફલા સાથે હડિયોલ ગામના તળાવમાંથી ગેરકાયદેસર રીતે ચાલી રહેલા ખોદકામવાળા સ્થળે સપાટો બોલાવી સ્થળ પર કાર્યવાહી કરી હતી. જયાં તળાવમાંથી હીટાચી અને જેસીબી દ્વારા માટીનું ખોદકામ કરી તેને ડમ્પર ટ્રકોમાં ભરીને એક હોટલ નજીકના ખુલ્લા ખેતરમાં માટી ઠલવાતી હતી. જેથી પોલીસે ખોદકામવાળા સ્થળ પરથી ૧૦ ટ્રક, ૩ હીટાચી અને ૨ જેસીબી મશીન જપ્ત કરી સમગ્ર મામલા સંદર્ભે જિલ્લાના ખાણ ખનિજ વિભાગના ભુસ્તરશાસ્ત્રીને જાણ કરતા ભુસ્તરશાસ્ત્રી જે.એમ.પટેલે પોતાના વિભાગના જુનિયર કલાર્ક અને માઇન્સ સુપરવાઇઝરને ઘટના સ્થળ પર મોકલ્યા હતા. ત્યારબાદ ખાણ ખનિજ વિભાગના જુનિયર કલાર્ક અને માઇન્સ સુપરવાઇઝરે ઝડપાયેલા વાહન માલિકો વિરૂધ્ધ હિંમતનગરના એ ડીવીઝનમાં ફરિયાદ નોંધાવતા પોલીસે ગુનો દર્જ કરી કાર્યવાહી કરી હતી. અત્રે ઉલ્લેખનીય છે કે પોલીસે તપાસ દરમિયાન હડિયોલ ગ્રામ પંચાયતના સરપંચ તેમજ તલાટીની પૂછપરછ કરતા હડિયોલ ગ્રામ પંચાયત દ્વારા સીમના તળાવમાંથી માટીકામ અંગે તા.૨૮ મેથી તા.૮ જૂન ૨૦૧૮ દરમિયાનની મંજુરી આપી હોવાનું બહાર આવ્યુ હતું.